Virallinen lehti nro C 325 , 12/11/1999 s. 0088



KIRJALLINEN KYSYMYS E-0214/99 esittäjä(t): Alexandros Alavanos (GUE/NGL) komissiolle (12. helmikuuta 1999) Aihe: Oliivirekisteri Kreikassa Komission edelliseen kysymykseeni (E-1557/97)(1) antaman vastauksen mukaan oliivirekisterin luomista ja sen ajan tasalla pitämistä ei ollut toteutettu Kreikassa asetuksessa säädetyissä aikarajoissa. Samassa vastauksessa komissio mainitsi, että "jos Kreikan ehdottamaa työsuunnitelmaa noudatetaan, oliivirekisterin perustamistyöt saatetaan loppuun joulukuussa 1998 ja... sitä voidaan rahoittaa samalla tavoin kuin muissakin jäsenvaltioissa". Komissiolta kysytään: Missä vaiheessa oliivirekisterin toteutuksen edistyminen on nyt? Onko sen perustaminen rahoitettu sataprosenttisesti kuten muissa jäsenvaltioissa? Mistä johtuu, ettei sitä ole saatu valmiiksi vuoden 1998 loppuun mennessä? Komission jäsenen Franz Fischlerinkomission puolesta antama vastaus (23. maaliskuuta 1999) Kreikka ei ole toteuttanut arvoisan parlamentin jäsenen kirjalliseen kysymykseen E-1557/97 annetussa vastauksessa(2) tarkoitettua oliivirekisteriä huhtikuussa 1997 komissiolle toimittamiensa suunnitelmien mukaisesti. Kuten 31. marraskuuta 1998 tehdyssä ja komissiolle vuoden 1999 tammikuun lopulla toimitetussa oliivirekisterin perustamista koskevassa kertomuksessa esitetään, lähes kaikki työt ovat vielä tekemättä. Nämä työt ovat kaksivaiheisia. Komissio hyväksyi elokuussa 1997 viljelylohkojen tunnistamisjärjestelmän perustamisen, jonka Kreikka esitti maaliskuussa 1997. Näistä töistä julkaistiin tarjouskilpailu maaliskuussa 1998, mutta sopimuksia ei ole vielä allekirjoitettu. Komissio hyväksyi periaatteessa huhtikuussa 1998 viljelyilmoitusten keruuta, validointia ja tietokoneille tallentamista koskevan suunnitelman tammikuussa 1998 jätettyjen ehdotusten perusteella. Neljässä nomoksessa toteutettavaa koetoimintaa koskeva tarjouskilpailu julkaistiin, mutta peruttiin sittemmin. Uusi tarjouskilpailu on suunnitteilla helmikuussa 1999. Tällä välin on hyväksytty yhteinen markkinajärjestely, ja oliiviöljyn tuotantotukijärjestelmän soveltamista koskevista yksityiskohtaisista säännöistä markkinointivuosiksi 1998/1999-2000/2001 30 päivänä lokakuuta 1998 annetulla komission asetuksella (EY) 2366/98(3) muutetaan säädettyjä velvoitteita, sillä siinä korvataan oliivirekisteri maantieteellisellä tietojärjestelmällä (GIS). Komission kehotuksesta Kreikan esittämässä oliivirekisterisuunnitelmassa ennakoidaan tätä kehitystä, ja aiemmin määritelty suunnitelma on uuden sääntelyn mukainen. Kuten muissakin jäsenvaltioissa, Kreikan toteuttamat tukikelpoiset toimet rahoitetaan 100-prosenttisesti. Rahoituksesta vastaavat tuottajat kiinteällä vähennyksellä saaduista tuista. Komissiolle on tähän mennessä ilmoitettu vuoden 1998 osalta 6 miljoonan euron menoista (jotka on käytetty pääasiallisesti karttojen tekemiseen), joista suoritetaan tilien tarkastaminen ja hyväksyminen. Töitä ei ole saatu päätökseen ilmeisesti lähinnä siitä syystä, että Kreikan maatalousministeriö ei ole asettanut niitä tärkeysjärjestyksessä ensisijaisiksi. Viranomaisten on toimittava tilanteessa, jossa tarjouskilpailuilmoitukset julkaistaan ja tarjouskilpailut ratkaistaan hitaasti. Niillä on myöskin huutava pula tarjouseritelmien laatimiseen erikoistuneesta henkilöstöstä. Näistä syistä Kreikkaan luultavasti sovelletaan vielä jonkin aikaa tilien tarkastamisen ja hyväksymisen yhteydessä tuotantotukien rahoituskorjauksia. Sen on uuden sääntelyn mukaisesti myös lisättävä huomattavasti tukihakemusten ja viljelyilmoitusten paikalla tehtävien tarkastusten määrää. (1) EYVL C 21, 22.1.1998, s. 70. (2) EYVL C 21, 22.1.1998. (3) EYVL L 293, 31.10.1998.